Fico, Robert, poslanec NR SR (2021-06-15):
Môžte, ja hovorím o faktoch. (Doznievanie potlesku.) Hovorím, hovorím o faktoch, pani poslankyňa, viem, že sa to nedobre počúva, ale znovu sa vás chcem spýtať. Ako to je možné, že v prípade sudcu Najvyššieho súdu, podpredsedníčky Najvyššieho súdu, sudcu krajského súdu, ďalej v prípade šéfa NAKA, šéfa operatívy NAKA sa konštatuje, že nezákonné rozhodnutia? Na základe jedného udavača. Rozhodnutia, ktoré nespĺňajú elementárne náležitosti. Ale veď na základe takýchto rozhodnutí ste poslali tých ľudí do väzby! Môže rozprávať, koľko chce, či to je tím špeciálnych prokurátorov, alebo to je pán prezident Policajného zboru, že nikdy sa nestalo, že by bol na základe jedného udavača niekto stíhaný. Tam sa pozrite na pani Pčolinskú, vám porozpráva, na základe čoho je stíhaný jej manžel a zatvorený vo väzbe. Na základe jedného jediného udavača, ktorý dostal namiesto 7-tisíc 14-tisíc eur, strašne prísny trest, a teraz chodí po Slovensku a sa usmieva. Volal mi kolega z Dubaja, že pán Makó sa má veľmi dobre, že leží pri bazéne práve so šiltovkou na hlave. (Potlesk.) Pán Makó, ktorý je pracovníkom Slovenskej informačnej služby. Pán Makó, ktorý súkromne lieta na Slovensko a my o chvíľku povieme, že kam lieta, ako lieta. A ešte aj budeme zisťovať, kto to vlastne celé platí a aké štátne zákazky dostal pán Makó od štátu v poslednom období do firiem, ktoré sú tejto osobe blízke alebo s ktorými je aj spriaznený. Páni a dámy, nemôžete povedať len tak, že systém funguje, že keď generálny prokurátor zruší nejaké rozhodnutie, že to potvrdzuje, že systém funguje. Systém by fungoval vtedy, pán minister, keby došlo k omylu povedzme pri kvalifikácii alebo došlo by k omylu pri procesnom postupe. Keby vtedy generálny prokurátor povedal, musím to zrušiť, lebo ten postup nebol správny. V poriadku. Ale nie, že konštatuje generálny prokurátor pri takýchto významných ľuďoch nezákonné, neopodstatnené, vymyslené, predčasné, nadkvalifikované. To snáď nie je možné! A vy sa nám čudujete, že kladieme tie isté otázky, ako kládli ľudia, ako bol pán Pčolinský, pán Zurian, pán Kaľavský a ďalší a ďalší, ktorí tieto témy začali otvárať? Dnes, keďže systém sa hrubo zneužíva, môžem, môžeme a musíme konštatovať, a, prosím, teraz ma nechytajte za slová, títo ľudia sedia vo výkone väzby z politických dôvodov, lebo ste si z toho urobili politickú agendu. Pre nič iné tam nesedia. Keby normálne fungoval režim, tak tí ľudia môžu byť stíhaní, my proti tomu nič nemáme, ale prečo nie sú stíhaní na slobode? Prečo nemajú šancu sa obhajovať na slobode? Úplne iné šance majú na slobode sa obhajovať, ako to je v prípade, že je zatvorený, odizolovaný od všetkého a ešte mu robia aj naprieky, lebo to sú také veľmi milé rozhovory, ktoré absolvujú s operatívcami, čo im tí všetko sľubujú, tlačia na nich, najprv príde dobrý, potom príde zlý, presne jak v tých filmoch, ktoré pozeráme, a takto to tu jednoducho aj funguje. My sa budeme určite pýtať aj druhú vec ešte, kto to celé financuje? Ja neverím, že by nejaký vyšetrovateľ, operatívec alebo prokurátor robil takúto špinavú robotu len tak. Neverím tomu! A budeme sa pýtať, že či nedostávajú k platu aj nejaké iné odmeňovanie, pretože takúto špinavú, a teraz už poviem, zločineckú robotu, ktorú robia, lebo to už je zločinecká robota, by nikto nerobil len tak z ničoho nič. (Potlesk.) Ale bude to tiež predmetom našich rozhovorov. Chcel by som uviesť dve alebo tri konkrétne veci, ktoré sa týkajú tej manipulácie so svedkami, manipulácie s udavačmi. Dámy a páni, skoro roztrhlo od hnevu tzv. elitného vyšetrovateľa, ja neviem, čo je na týchto ľuďoch elitné, elitného vyšetrovateľa pána Čurillu, keď sa objavila fotografia esemesky, ktorú posielal svojmu kolegovi, v ktorom teda je šesť presných pokynov, alebo teda šesť charakteristík nejakého deja. Išlo o situáciu, ktorá sa týka bývalého špeciálneho prokurátora pána Kováčika, ktorý je vo väzbe nezákonne, bez dôvodov, aj samotné obvinenie, a malo ísť o úplatok, ktorý mal zobrať za to, že nepodala špeciálna prokuratúra sťažnosť proti prepusteniu na slobodu jedného z takáčovcov. Inak to je nádherný príbeh, dámy a páni, máme elitného sudcu Najvyššieho súdu pána Klimenta, ktorý mimochodom aj golf hráva niekde, už ste zistili, dúfam, že s kým ten golf hráva, to by ste už mohli dávno ho aj nafotiť, keby ste chceli, a tento elitný sudca Najvyššieho súdu rozhodol o väzbe tohto takáčovca tak, že povedal, že treba preskúmať, že či by sa tam nehodila kaucia. O 48 hodín na to rozhoduje ďalší elitný sudca, v tomto prípade predseda Špecializovaného trestného súdu pán Hrubala, vtedy bol ale v Banskej Bystrici. Čo urobil? Okamžite na kauciu pustil tohto človeka von. Tak Najvyšší súd, Špecializovaný trestný súd povedali, že ho púšťajú von. Oni to zariadili, oni to urobili a prokurátorka špeciálnej prokuratúry povedala: „Nebudem proti tomu podávať sťažnosť,“ a zato je teraz Dušan Kováčik vo väzbe, lebo vraj za toto zobral nejaký úplatok. Ale čo je najzaujímavejšie, tu je popísané v tej správe elitného vyšetrovateľa Čurillu, ako tie peniaze mali byť odovzdávané a mali byť odovzdávané Ferovi Böhmovi a Makóovi. A mal to potvrdiť vodič, ktorý sa volá Csaba. Toto všetko, čo hovorím, je vo vyšetrovacích spisoch potvrdené, kde sme sa pýtali na to jeho obhajcov, ktorí povedali: „Áno, tento príbeh presne zodpovedá tomu, čo sa udialo.“ A teraz dobre počúvajte, čo hovorí ten Csaba, ten svedok, a čo má hovoriť: „Sedel som v aute a videl som, ako Bandurka“, to je ten známy profesionálny svedok a vybavovač, „mal odovzdať v reštaurácii obálku, v ktorej bolo 100-tisíc eur a mal to odovzdať Böhmovi a Makóovi.“ Choďte sa postaviť pred tú reštauráciu a pozrite sa dovnútra, či niečo vidíte. To sklo je tmavé, ako keď idete zvárať, tie zváračské okuliare. Nevidíte nič. A toto dnes, toto dnes je základom toho, že Dušan Kováčik má sedieť vo väzbe, celé komplet vymyslené. A vy sa čudujete, že my potom hovoríme o manipulácii? Kto povedal tomu Csabovi, že má takto vypovedať? No tak asi, a to je teraz úplne jedno, či táto esemeska je tri dni po výsluchu alebo tri dni pred výsluchom, ale niekto mu povedal, musíš ísť svedčiť, že si videl, ako odovzdáva tých 100-tisíc Böhmovi a Makóovi a Makó mal potom dávať peniaze akože Kováčikovi za to, že tú sťažnosť nepodal. Ale veď tam nie je nič vidno. Môžem ísť ďalej. Máme tu ďalšieho elitného policajta pána Dunčka, ktorý si vypisuje so svojím kolegom: „Kučerka hovorí, že aj ty si ho zastrašoval.“ Kučerka je ten, dámy a páni, kde jeho manželka podala trestné oznámenie na Šúreka a Repu, elitných prokurátorov špeciálnej prokuratúry, za to, že sa vyhrážali Kučerkovi. Pani Kučerková napísala 9. 11. 2020 na Úrade špeciálnej prokuratúry: „Prokurátori Repa, Šúrek vyvíjali nátlak na môjho manžela Kučerku, vedúceho IV. operatívneho oddelenia Národnej kriminálnej agentúry, od ktorého pod rôznymi vyhrážkami žiadali, aby sa v súvislosti s tzv. kauzou Očistec priznal k spáchaniu skutku týkajúceho sa spoločnosti Jopi Trade a v prípade, že tak neučiní, neprizná sa a nebude s nimi spolupracovať, spravia jemu aj mne veľkú hanbu. Hodia ho na zem, pristane nám na pozemku pri rodinnom dome vrtuľník. Repa sa taktiež môjho manžela spýtal, či chce vo väzbe srať krv ako Lajo, teda Lajo Makó, a vyzval ho, aby si ihneď podal žiadosť do civilu s tým, že Lajo mu odkazuje, že sa o neho potom postará.“ Viete, ako to dopadlo? Pani Kučerková je trestne stíhaná, prišla o prácu. Pán Šúrek sa fotí v Denníku N ako elitný prokurátor špeciálnej prokuratúry a pán Repa sa stal najvyšším predstaviteľom špeciálnej prokuratúry v boji proti ekonomickej kriminalite. Toto je tá vaša spravodlivosť. Takto funguje ten svet podľa vás, a vy sa nám čudujete, že tieto veci otvárame? A máme ešte silnejší úradný záznam, už môžem teraz hovoriť aj o menách, lebo všetko už bolo v podstate povedané. Myslím, že to meno tohto vyšetrovateľa povedané nebolo, ale ja ho bez akýchkoľvek problémov poviem. Hovoríme o vyšetrovateľovi Policajného zboru z NAKY Tomášovi Emmelovi. Tento vyšetrovateľ napísal úradný záznam z 11. marca 2021. Ten úradný záznam spočíva jednoducho v tom, že mal kontakt tento vyšetrovateľ na osobu Peter Petrov, prezývaný Tiger. Viete, že to je ten známy svedok, ktorý, keď treba, tak príde a povie, čo treba povedať. To sú tí profesionálni udavači, ktorí nemajú s ničím problém. A teraz si zoberte, že volal mu preto, lebo mu ho dohodil Repa. Repa dohodil cez prokurátora krajskej prokuratúry, jedného, tomuto vyšetrovateľovi tohto Tigra s tým, že, viete čo, zavolajte si ho vo vašej veci, on vám povie všetko, čo budete, čo budete potrebovať. No tak mu zavolal ten vyšetrovateľ a spýtal sa toho Tigra, prosím vás a čo mi chcete povedať v tom mojom prípade, veď ja tam všetko mám, čo tam mám mať. No a na to odpovedal tento Petrov, ten Tiger, tak, že on chce vlastne ujebať Bernarda Slobodníka, bývalého riaditeľa NF – národnej, neviem, čo to je presne, tá skratka –, pretože tento ho natrel v inom konaní, a preto sa dohodol s prokurátorom Repom z Úradu špeciálnej prokuratúry, že ak bude vypovedať v mojom konaní a ešte aj v inom konaní, kde mal údajne vypaľovať túto spoločnosť, tak mu dá Repa pokoj a nebude ho riešiť za jeho veci. Ďalej sa vyjadril ten Tiger tomuto vyšetrovateľovi, že v pondelok sa skontaktuje s vyšetrovateľom a že dohodneme veci tak, opakujem, že on bude vypovedať, ako mu ja poviem, pretože on si potrebuje vyriešiť hlavne seba a aby som bol spokojný aj on, aj ja, aj všetci na svete. To čo je? Prokurátor špeciálnej prokuratúry dohadzuje udavačov, svedkov a tento chudák vyšetrovateľ sa tak naplašil, že o tom napísal úradný záznam, ktorý sa dostal von. Preukázateľne môžme potvrdiť, pán predseda Národnej rady, preukázateľne môžem potvrdiť, že to, čo ste čítali Národnej rade, je všetko svätá pravda. Dámy a páni, v materiáli, ktorý bol predmetom rokovania 17. mája na tajnom stretnutí, alebo teda na stretnutí, po ktorom prezidentka Čaputová povedala, že už by tam nešla, lebo všetko by bolo v poriadku, keby bolo utajené. Takže keď už neni utajené, tak už by tam nešla inokedy. Bola tajná správa, kde bola, bolo podstatne konkrétnejšie popísané to, čo prečítal predseda Národnej rady tu na pôde Národnej rady. Keď sme počúvali tú správu, tak my sme vedeli v SMER-e, že toto sa deje, predsa my už o tom hovoríme rok. Nikto nás nemôže teraz obviňovať z toho, že sme to vytiahli teraz. Rok hovoríme o zneužívaní, o politických väzňoch, o politických dôvodoch kriminalizácie predstaviteľov opozície, o hrubom porušovaní zásad demokracie právneho štátu, o rozvrate právneho štátu ako takom. Takže nás neprekvapilo, čo bolo napísané v tej práve, nás prekvapila, by som povedal, tá presnosť a tá strohosť vyjadrení, ktorá je použitá v správe. Tam sa bez akéhokoľvek zaváhania hovorí, že boli vyhľadávaní udavači. Doslova sú vy-hľa-dá-va-ní. Týmto udavačom sa dávajú informácie o výpovediach iných svedkov obvinených. Pripravujú sa títo udavači, čo majú povedať a ako majú povedať. Cieľ je vypovedať voči konkrétne vybranej osoby s cieľom ju zadržať, obviniť a dostať do väzby. Správa hovorí o tom, že tu je totálne podozrenie z toho, že veľa ľudí sedí nevinne vo výkone väzby. Ja tvrdím, že 90 % ľudí nemá čo vo výkone väzby robiť. Že sú všetci obviňovaní nezákonne. To dnes potvrdzuje Generálna prokuratúra. Nie SMER ruší tieto rozhodnutia. Veď Najvyšší súd zrušil nejaké rozhodnutia v prípade, myslím, že to bol sudca, exsudca Molnár, kde opäť elitný prokurátor pán Kysel, dvakrát disciplinárne stíhaný za ničnerobenie, ktorý má čas, samozrejme, dávať veľké rozhovory do médií, 57 dní nechal ležať na stole žiadosť o prepustenie na slobodu, a to je ten Kysel, ktorému odovzdal ešte elitnejší špeciálny prokurátor Lipšic celú agendu, tak tiež Najvyšší súd skonštatoval hrubé porušenie a došlo aj k rozhodnutiu, ktoré bolo mimoriadne závažné. Ústavný súd vydal mimoriadne vážne rozhodnutie v prípade Ribár. Sú tu už tucty rozhodnutí prokuratúry ako takej, dokonca Generálna prokuratúra preberá pod seba niektoré veci, aby dala tomu nejakú fazónu, pretože podľa všetkého sa už ani generálny prokurátor na to nemôže pozerať. Správne povedal tu pán riaditeľ SIS, či sa nám to páči, alebo nepáči, povedal, že všetky veci sú riadne procesne zadokumentované a verifikované, veď tú otázku mu tu niekto postavil z pléna a on povedal áno. A sú použiteľné v trestnom konaní. No ja sa nečudujem, že vám tam toho príliš veľa neukazovali toho sedemnásteho, pretože to by ste asi už všetci odpadli. A ak je aspoň trochu z toho pravdy, čo je v éteri, čo sa rozprava, čo je všetko ponahrávané a pozachytávané, tak sa nečudujem, že vám to radšej ani nedali v danom okamihu k dispozícii. Preto to, čo bolo prečítané, je potvrdením a dôvodom, že máme nielen obavy, ale že my máme už dôkazy. Sme úplne presvedčení, dámy a páni z vládnej koalície, že ste zneužili právny štát, že ste právny štát zneužili v rámci politického súboja, že zneužívate hrubo, opakujem, hrubo trestné právo na likvidáciu predstaviteľov opozície. A to je aj dôvod, prečo sme predložili tento návrh. Pán predseda, ja si myslím, že slovenská verejnosť si zaslúži, aby sme prečítali tú správu celej slovenskej verejnosti, a poviem prečo. Vy ste s tým prišli, nie my. Vy ste sa rozhodli, že to prečítate tuná celej Národnej rade. Možno nás tu bolo vtedy 130 alebo 140. Museli ste vedieť, pán predseda, že v tom neporiadku, ktorý dnes panuje v orgánoch činných v trestnom konaní, tá správa sa niekde objaví, ona sa objavila krátko nato a v podstate dnes si ju prečíta, kto má záujem, ktokoľvek. Ale ľudia tiež už nevedia, čo je pravda a čo je lož. To je tak vážne, čo ste prečítali, pán predseda, vtedy. Toto je verejný záujem. Ak je verejný záujem, že niekto sa mne, Kaliňákovi hrabe v účtoch v Tatra banke, ak je verejný záujem akákoľvek špinavosť, ktorú robíte, ak je verejný záujem to, že prehliadate rodinkárstvo, klientelizmus, neprofesionálne nominácie, tak verejným záujmom je určite, aby si verejnosť mala možnosť vypočuť to, čo ste prečítali. Preto ja som sa rozhodol, že minimálne v tomto okamihu prečítam túto správu... (Prerušenie vystúpenia predsedajúcim.)